ለአምራች ኢንዱስትሪዎች ድጋፍ ሊደረግላቸው ነው
አዲስ አበባ፡- ለትላልቅ፣አነስተኛና መካከለኛ ኢንዱስትሪዎች ሰራተኞቻቸውን እንዳይበትኑ፣ ምርታቸውን እንዳይቀንሱና እንዳያቆሙ ድጋፍ የሚደረግላቸው መሆኑን የንግድና ኢንዱስትሪ ሚኒስቴር አስታወቀ ፡፡የንግድና ኢንዱስትሪ ሚኒስትሩ አቶ መላኩ አለበል ትናንት በቢሮቸው በሰጡት መግለጫ እንዳመለከቱት፤ ትላልቅ፣አነስተኛና መካከለኛ ኢንዱስትሪዎች ሰራተኞቻ ቸውን እንዳይበትኑ፣ ምርታቸውን እንዳይቀንሱና እንዳያቆሙ ድጋፍ ያደርጋል ። ቀደም ሲልም መንግስት አምራች ኢንዱስትሪዎችንና ኢንቨስትመንቱን ለማነቃቃት ለባንኮችን 15 ቢሊዮን ብር ፈሰስ አድርጓል፡፡ ይህም አምራች ኢንዱስትሪው ሊያጋጥመው የሚችለውን የስራ ማስኬጃ የገንዘብ እጥረት ለመፍታት ትልቅ አስተዋጽኦ አለው፡፡ የኮሮና ቫይረስ ተከትሎ በተፈጠረው የኢኮኖሚ መቀዛቀዝ ኢንዱስትሪዎች ሰራተኛ እንዳያሰናብቱ ፣ምርት እንዳይቀንሱ፣ ፋብሪካዎቻቸውን እንዳይዘጉ የተለያዩ ግብር ኃይሎች ተቋቁመው በቀጣይ የችግሩ ሁኔታ እየታየ ድጋፎች እንዲደረጉ ልዩ ትኩረት ተሰጥቶ እየተሰራ መሆኑንም ጠቁመዋል ፡፡በተለይ ወቅቱ ካመጣው ችግር ጋር ተያይዞ የሚፈለጉ ምርቶችን እንዲያመርቱ የውጭ ምንዛሬ አቅርቦቱን 
 የማሻሻል ስራ እየተሰራ ይገኛል፡፡ለአብነትም የሳሙናና ዲተርጀት ፋብሪካዎች ያለባቸውን የጥሬ ዕቃ ችግር በመፍታት በአጭር ጊዜ ፍላጎቱን በአገር ውስጥ ምርት ለመሸፈን 100ሚሊዮን ዶላር የውጭ ምንዛሪ በባንኮች በኩል ተመቻችቶላቸዋል ብለዋል፡፡ በኢትዮጵያ 18ሺ 855 በላይ አነስተኛና መካከለኛ ኢንዱስትሪዎች መኖራቸውን ጠቅሰው፤ እነዚህ ኢንተርፕራይዞች ወርርሽኙን ተከትሎ የገበያ መቀዛቀዝ እንዳያጋጥማቸውና በቀላሉ ከገበያ እንዳይወጡ ሚኒስቴሩ የድጋፍ ማዕቀፎችን ማዘጋጀቱን እና ችግሩን ሊፈቱ የሚችሉ ተቋማት ምላሽ እንዲሰጡ የችግር መውጫ ስትራቴጂ ተዘጋጅቶ ማቅረቡን ተናግረዋል፡፡ የድጋፍ ጥያቄው በሚመለከታቸው ተቋማት በአጭር ጊዜ ምላሽ ሲያገኙም ድርጅቶቹ ሰራተኞቻቻውን ሳይበትኑ ምርታቸውን እያመረቱ የሚቀጥሉና ለአገር ውስጥ ፍጆታዎች የሚውሉ ምርቶችን የሚያመርቱበት ሁኔታ እንደሚፈጠር አብራርተዋል፡፡ የወርሽኙ መከሰት ተከትሎ ከመጋቢት ወር በኋላ ሳኒታይዘርና የንጸህና መጠበቂያዎችን አቅርቦት ማሳደግ አስፈላጊ በመሆኑ በአገር ውስጥ ኢንዱስትሪዎች ከሶስት ሚሊዮን ሊትር በላይ ሳንታይዘር ተመርቶ ለገበያ እንዲቀርብ መደረጉን ያመለከቱት አቶ መላኩ፤ 207 ሚሊዮን ሊትር ኢታኖል ተመርቶ ሳኒታይዘር ለሚያመርቱ ፋብሪካዎች ተሰራጭቷል ብለዋል፡፡ 43 የሳሙናና ዲተርጀንት አምራች ኢንዱስትሪዎች በሽታውን መከላከል የሚያስችሉ ፈሳሽና ጠጣር ሳሙናዎችን እንዲያመርቱ እየተደረገ መሆኑን ጠቅሰው፤በአሁኑ ጊዜም በየቀኑ ሁለት ሚሊዮን 258ሺ 200ኪሎ ግራም ጠጣርና 357ሺ951 ሊትር ፈሳሽ ሳሙና እየተመረተ ለገበያ እየቀረበ እንደሚገኘ አስታውቀዋል፡፡ ምርቱን የማሳግ ስራ ለመስራትም የጥሬ ዕቃ አቅርቦት ችግርን የማስተካከል ስራ እየተሰራ መሆኑን አመልክተው፣ በቅርቡ ሶስት ሚሊዮን ኪሎ ግራም ሳሙና ፣747ሺ873 ሊትር ፈሳሽ ሳሙና ማምረት የሚቻልበት ሁኔታ ይፈጠራል ብለዋል፡፡ በተመሳሳይ በአገር ውስጥ የሚገኙ 81የጨርቃጨርቅና የስፌት ፋብሪካዎች ተለይተው የፊት መሸፈኛ ማስክ እንዲያመርቱ ጥረት በማድረግ ላይ መሆኑን ገልጸው፤ከእነዚህ ውስጥ ሰባቱ ፋብሪካዎች 217ሺ ለህክምና ባለሙያተኞችና ለሌላው ህብረተሰብ የሚሆኑ ማስኮችን በየቀኑ እያመረቱ ለገበያ እያቀረቡ መሆናቸውን ተናግረዋል፡፡ ሁሉም ማምረት ሲጀመሩ በየቀኑ ከአምስት ነጥብ አንድ ሚሊዮን በላይ ማስኮችን እያመረቱ ለገበያ እንደሚያቀርቡ አስታውቀዋል፡፡ ባለፉት ዘጠኝ ወራት ከወጪ ንግድ ሁለት ነጥብ 09 ቢሊዮን ዶላር መገኘቱን አመልክተው፣ ይህም ከአምናው ተመሳሳይ ጊዜ ሲነጻጸር 10 በመቶ ጭማሪ ማሳየቱንና በዓለም ላይ ወረርሽኙን ተከትሎ የንግድ ልውውጦች እየተቀዛቀዙ ቢሆንም እኛ የምናመርታቸው ምርቶች ለምግብ ፍጆታ የሚውሉ በመሆናቸው ችግር አላጋጠመንም ብለዋል ፡፡በተወሰነ ደረጃ በአበባ ፣ጨርቃጨርቅና ቆዳ ምርቶች ላይ የፍላጎት መቀዛቀዞች መኖራቸውን ጠቁመዋል ፡፡አዲስ ዘመን ሚያዝያ 15/2012ጌትነት ምህረቴ